Sonnets su l'cathédrale Anmien (E. David)

Édouard David il o dins sin live «  L'œuvre de l'église cathédrale d'Amiens » (1929) écrit 36 sonnets.

 Quèques sonnets dins ch’live 

Ode à l’ Cathédrale
A la mémoire de mon vénéré maître
 et ami George Tattegrain.
O m’ Cathédrale qu’ j’ai tant anmidolé ch’ reuve,
Reuve échorté toujours ed canter tes bieutés,
Combien j’ai étranmé d’hivers et pis d’étés
Sans cesser d’te r’luquer, agglavé, pinchant m’leuve.

Mouqu’ron d’poèt’ que j’ sus, rien qu’à vir èch’ chef-d'œuve,
J’étois écrampeuré d’foire ed l’ouvrage ainf’té.
T’étois si grand’, si belle et mi si cafuté,
Que j’ campoussois m’n idée, atteindant qu’ l’heure a s’treuve.

Or, ein jour, da m’ chervell', j’ai seintu cafouiller
Ch’ boin Diu qui m’dit conm’ cho : n’ laiss’ point t’pleinm’ s’errouiller
Mais preinds-lé sans ébrèque et j’ récompeins’rai t’ pangne.

Et, plein d’fiate ein li, da min tchœur j’ai puché
Tout m’n anmour, Cathédral’, pou t’ bailler m’n œuv’ derrangne.
L’ Danme ein noir a n’airo qu’ min corps bien échuché.

Min poys
A la mémoire du poète picard
Raymond Beaucourt.
Min poys ch’est ch’ti-lo où, sitôt tcheu ch’ brouillard,
Bien mouqué, ch’ ciel i s’ montr’ rétus conme einn’ jonn’ fille;
Où chés ch’miné’s d’fabrique i feinqu’nt; où, à s’n étille,
Ch’ say’tier lanche s’ navette à ch’ cant de ch’ coq braillard.

Ch’est ch’ poys à ch’ boin sol tout reupant d’sang picard ;
Lo où florit ch’ ponmier ; où ch’ soleil i berzille
Chés épis d’blé guernus ; où ch’ poysan s’ castille
Avu ses ch’vaux qui hans’nt et plonqu’nt à tirer ch’ car.

Ch’est ch’ poys d’chés verts prés ; où, da ch’ marais, ch’ l’eintaille,
Ch’ cracra gringn’ su ch’ rosieu ; où ch’ l'hortillon travaille
S’ terre ed troub’ qui li baill’ des légueinm’s au batieu ;

Ch’ poys où, vers el mer et, conme à r’gret, dévale
L’ Sonm’ qui berche et qui warde et qui cadot’ da s’n ieu,
Frichonnant da chés r’mous, ch’ cloquer d’no Cathédrale. 

Ch’ l’inveinteux
A la mémoire du poète picard
Robert de Guyencourt.
Quand Robert eintervit, achoclé' da ses yux,
Conm’ da l’ bueur d’ein reuv’, s'estafiquer ch’ l’image
De l’ Cathédrale, à l’ peur qu’a n’ fond’ conme ein neuage,
Vite i preind ses compas, s’n équerr’, tous ses outius,

Et tout d’einne afilé’, jour et nuit, courbatu,
Tira, tracha, œuvra, s’aheurtant davaintage
A m’sur' qu’all’ s’éheuchoit. Pis, défini s’n ouvrage,
Il achainda ses mans por ermercier Diu.

« O ti, qu’i li disoit, apponné contre el terre,
« Qu’o guidié min tir’-langn’ su ch’ papier, da ch’ mystère,
« O grand Constructeux d’ monn’s, grand Bâtisseux d‘ chés ciux,

« Pertrisseux d’univers, ah! dangn’qu’einhuyj’ m’estale
« Edvant ti pou t’ bailler ch' l’honmag’ de ch’ti d’tes fius
« A qui t’ boinn’té permit d’inveinter l’ Cathédrale... » 

Ch’ Capite
A la mémoire de Félix Lamy.
Gouquer su du papier l’ Cathédral’ qu’o médite,
Ch’est bieu, mais quoi auprès d’chelle ein boins moellons blancs ?
Ainsi peinsoit Robert quand, dréchés tous ses plans,
A ch’ jour indict étcheu i s’ treuva d’vant ch’ Capite.

Cho n’alla qu’à chuch’pé. Caquein por ein mérite
Li treuvoit cheint défeuts : « qu’ chés piliers s’roit’nt arlands ;
Que ch’ plonqu’ de l’ voûte alloit l’s écoicher conm’ des flans ;
Que ch’ veint l’ f’roit claquer bos coir pus rad’ qu’einn’ guérite ! »

Mais ch’ moît’ les acoutoit sans peuprer, sans mouv’ter.
Einfan, quand chés dadèl’s furent r’crands d’clacander :
« Donnez-mé tous vos biens et j’ vous pronmets sans feute,

« Si cho duit à ch’ boin Diu, avu s’ grâch’, qu’i leu dit,
« J’ein molis einn’ deux fois pus grande et pis pus heute !.. »
Et ch’ Capite appreuva d’peur d’êtr’ preins da ch’ dédit.

El Cathédrale
à Jean Ott.

Ch’ jour où chés moît’s manchons, t’ molissant pierre à pierre,
T’ont voulu rangne et bell’, bell’ conm’ tout’s chés manmans,
I loyèr’nt leu mortier da leu foi, à plangn’s mans.
Adonc, conm’ da l’ forêt, à chés ab’s grimpe èch’ hierre,

Chés piliers s’éheuchoir’nt fan d’aplomb, hors ed terre.
« Pus heut, leu crioit ch’ moite, hardi ! mes brav’s einfants.
« Qu’ chés colonn’s mont’nt si heut que ch’ vol ed chés cats-houants !
Quand ch’s arcieux fur’nt achainds por surporter l’ bâtière :

« Montrons, qu’i leu disoit, qu’o n’ sonm’s point des bacouais.
« Foisons ein molumeint conme o n’ein f’ro janmois.
« Fiquons su l’ voûte einn’ flèque acrinquée à ch’ neuage... »

Et quand el Cathédrale a s’étampit da ch’ ciel,
Ch’ peup’ d’Anmiens pourpeinsoit, esbattu de s’n ouvrage :
Chy, ch’est vraimeint l’ moison d’ Diu, no Père éternel ! 

Ch’ portail
à Edgar Baudelot.
Rien n’ m’émut’ tant qu’ bayer ch’ portail ed Noter-Danme
Equ’ da leu foi, nos pèr’s ont jouqué su ch’ parvis.
Ses deux tours étampi’s da ch’ ciel ed papier gris
Sont peindants de ch’ décor où tout admireux s’ pânme.

Caquein d’ses chonq étag’s, ed bos ein heut, proclanme
Ech’ temps où chés artiss’s, suiant chés sag’s avis
De ch’ Grand Moît’, seur’nt si bien tirer de ch’ cafouillis
D’ moellons, 1’ façad’ si bell’ qu'all' met d’l’eimblave à l’ânme.

Ch’est ch’ grand live à janmois ouvert edsus ch’ Passé.
L’ Bibe admirabe où ch’ peupe o por nous eintassé
Ein monn’ qui l’ foit sanner einn’ catoire ein prière.

Où, apôtr’s et prophèt’s, atourd’lés da ch’ sant liu,
Chés ang’lots da leu nich’, chés cornaill’s à l’ gouttière,
Eintonn’nt leu fier cantique à la gloir’ de ch’ Bieu-Diu. 

 Notes pi référinches 
 L'œuvre de l'église cathédrale d'Amiens édzeur gallica.bnf.fr
Catégorie:Poésie